[pic] | EUROPA-KOMMISSIONEN |

Bruxelles, den 11.4.2011

KOM(2011) 187 endelig

RAPPORT FRA KOMMISSIONEN TIL EUROPA-PARLAMENTET OG RÅDET

om kvaliteten af de budgetdata, medlemsstaterne indberettede i 2010

RAPPORT FRA KOMMISSIONEN TIL EUROPA-PARLAMENTET OG RÅDET

om kvaliteten af de budgetdata, medlemsstaterne indberettede i 2010

INDHOLDSFORTEGNELSE

1. Baggrund 3

1.1. Ændring af forordningen 3

2. Vigtigste konstateringer vedrørende indberetningen for 2010 af det offentlige underskud og den offentlige gæld 4

2.1. Aktualitet og fuldstændighed 4

2.1.1. Aktualitet 4

2.1.2. Skemaernes fuldstændighed og supplerende oplysninger 4

2.1.3. Supplerende skemaer vedrørende den finansielle uro 5

2.2. Overholdelse af regnskabsregler og de statistiske datas konsistens 5

2.2.1. Udveksling af oplysninger og redegørelser 5

2.2.2. Dialogbesøg og metodologiske besøg 6

2.2.3. Særlig rådgivning ydet af Eurostat 6

2.2.4. Nyere metodologiske spørgsmål 7

2.2.5. Overensstemmelse med de tilgrundliggende offentlige regnskaber 7

2.3. Offentliggørelse 7

2.3.1. Offentliggørelse af overordnede tal og detaljerede indberetningsskemaer 7

2.3.2. Forbehold vedrørende dataenes kvalitet 8

2.3.3. Ændring af de indberettede data 8

2.3.4. Offentliggørelse af metadata (oversigter) 8

3. Konklusioner 8

BAGGRUND

Ifølge artikel 8, stk. 3, i Rådets forordning (EF) nr. 479/2009 om gennemførelse af den protokol om proceduren i forbindelse med uforholdsmæssigt store underskud, der er knyttet som bilag til traktaten om oprettelse af Det Europæiske Fællesskab[1] skal Kommissionen (Eurostat) (i det følgende benævnt "Eurostat") regelmæssigt aflægge rapport til Europa-Parlamentet og Rådet om kvaliteten af de faktiske data, der indberettes af medlemsstaterne. I rapporten gives der en generel vurdering af dataenes overensstemmelse med regnskabsreglerne og af deres fuldstændighed, pålidelighed, aktualitet og konsistens.

Eurostat vurderer regelmæssigt kvaliteten af de faktiske data, som medlemsstaterne indberetter, og af de tilgrundliggende offentlige regnskaber udarbejdet i henhold til Rådets forordning (EF) nr. 2223/96 af 25. juni 1996 om det europæiske national- og regionalregnskabssystem i Det Europæiske Fællesskab (ENS-95)[2]. Vurderingen er hovedsagelig baseret på data vedrørende den offentlige sektors budgetgennemførelse og den offentlige sektors aktiver og passiver. Der fokuseres på de faktorer, der forklarer det offentlige underskud/overskud og variationer i den offentlige gæld. Medlemsstater indsender disse oplysninger til Eurostat to gange om året. Dette omfatter også supplerende oplysninger som f.eks. "spørgeskemaerne vedrørende EDP-indberetningsskemaerne" og bilaterale redegørelser fra medlemsstaterne. Eurostat aflægger også regelmæssige EDP-dialogbesøg i årets løb for at være i løbende dialog med medlemsstaterne.

Denne rapport tager udgangspunkt i de vigtigste resultater og konstateringer vedrørende medlemsstaternes EDP-indberetninger i 2010. Der fokuseres på den sidste indberetning (i oktober 2010). Når det er relevant, sammenlignes der med indberetningen fra april 2010 og med indberetninger fra april og oktober 2009.

Ændring af forordningen

Rådets forordning (EF) nr. 479/2009 blev ændret i juli 2010 for så vidt angår kvaliteten af de statistiske data til brug ved proceduren i forbindelse med uforholdsmæssigt store underskud[3].

Forordningen som ændret danner navnlig grundlaget for de metodologiske besøg "i ekstraordinære tilfælde, når der klart er konstateret signifikante risici eller problemer i forbindelse med dataenes kvalitet". Eurostat informerer EFC og CMFB om sin beslutning om at foretage et sådant besøg. Hyppigheden af EDP-dialogbesøgene stiger også.

Forordningen giver også Eurostat og de nationale statistiske kontorer beføjelse til at undersøge de datakilder, hvorfra de statistiske data er afledt, og den procedure, der anvendes til at indsamle data fra disse kilder[4]. Eurostat kan endvidere undersøge fuldstændigheden af de grupper af enheder, der er omfattet af disse datakilder. Dette vil gøre det muligt for Eurostat at drage detaljerede konklusioner om de indberettede datas kvalitet, jf. artikel 8, stk. 1. Det er meningen, at kombinationen af udvidede beføjelser til både Eurostat og de nationale statistiske kontorer skal udvikle et egentligt forebyggende system, der gælder for alle medlemsstaterne med det tredobbelte formål at forbedre den præventive overvågning, identificering og vurdering af risici med henblik på at iværksætte afhjælpende foranstaltninger så tidligt som muligt.

Gennemførelsen af de styrkede beføjelser, der er beskrevet ovenfor, og foranstaltninger til at løse de generelle problemer i forbindelse med den systemiske risiko i nationale statistiske systemer – som påvist af Det Rådgivende Organ for Statistisk Styring på Europæisk Plan – vil være emnet for en kommende meddelelse fra Kommissionen.

VIGTIGSTE KONSTATERINGER VEDRØRENDE INDBERETNINGEN FOR 2010 AF DET OFFENTLIGE UNDERSKUD OG DEN OFFENTLIGE GÆLD

Aktualitet og fuldstændighed

Aktualitet

Medlemsstaterne skal underrette Kommissionen om deres forventede og faktiske budgetter og balancer to gange om året inden den 1. april og den 1. oktober[5]. I 2010 dækkede EDP-indberetningerne årene 2006 til 2010. Tallene for 2010 er de forventede tal, mens tallene for 2006-2009 er de faktiske data (dvs. endelige, næsten endelige, foreløbige eller estimerede tal).

Indberetningsfristerne overholdes almindeligvis. Ved den anden indberetning i 2010 indberettede alle medlemsstaterne deres data inden den fastsatte frist, som var den 1. oktober 2010. De græske myndigheder indsendte en supplerende indberetning den 10. november efter et metodologisk besøg[6]. Ved indberetningen i april indberettede alle medlemsstater deres tal inden den 1. april 2010 undtagen Grækenland (den 1. april) og Frankrig (som først indsendte de forventede data for 2010 den 12. april 2010).

En række medlemsstater reviderede de tal, de havde indberettet, efter den første indberetning. I oktober 2010 modtog Eurostat 29 reviderede indberetninger fra 18 lande, mens 16 lande indsendte 25 reviderede indberetninger i april 2010. Med undtagelse af Grækenland, som foretog større revisioner, indsendte medlemsstaterne de fleste af de reviderede indberetninger efter at have modtaget kommentarer, tekniske spørgsmål eller bemærkninger fra Eurostat, og de reviderede indberetninger vedrørte rettelse af mindre fejl, interne uoverensstemmelser eller uhensigtsmæssig registrering i skemaerne.

Skemaernes fuldstændighed og supplerende oplysninger

Det er lovpligtigt at udfylde indberetningsskemaerne, og det er nødvendigt, hvis Eurostat skal overvåge datakvaliteten på en passende måde. Det er i artikel 8, stk. 2, i forordning (EF) nr. 479/2009 fastsat, at medlemsstaterne skal give Eurostat relevante statistiske oplysninger, hvilket

“(…) omfatter især:

a) data fra nationalregnskaber

b) oversigter

c) skemaer til indberetning af data vedrørende proceduren i forbindelse med uforholdsmæssigt store underskud

d) yderligere spørgeskemaer og præciseringer i forbindelse med indberetningerne."

EDP-indberetningsskemaerne består af fire centrale (sæt af) skemaer. Det er lovpligtigt at udfylde EDP-skema 1-3, mens indberetning af EDP-skema 4 blev vedtaget af medlemsstaterne[7]. Skema 1 og 2A (statslig forvaltning og service) dækker årene 2006 til 2010, mens de øvrige skemaer dækker årene 2006 til 2009[8].

De fleste medlemsstater udfyldte alle EDP-indberetningsskemaerne[9]. Otte medlemsstater gav i forbindelse med EDP-indberetningsskema 2 for oktober 2010 imidlertid ingen oplysninger om sammenhængen mellem de offentlige budgetters saldo og det offentlige underskud/overskud for alle undersektorer eller for alle år, eller der blev indberettet saldi, som svarede til det offentlige overskud/underskud.

Hvad angår EDP-skema 3 havde ikke alle medlemsstater leveret alle underopdelinger. Navnlig manglede de krævede oplysninger vedrørende "lån" og "aktiver" ofte.

Alle medlemsstaterne besvarede spørgeskemaet vedrørende indberetningsskemaerne[10]. Selv om besvarelsernes dækning og kvalitet var bedre i forhold til tidligere år, gav nogle lande ikke alle de oplysninger, som krævedes i spørgeskemaet.

Supplerende skemaer vedrørende den finansielle uro

Eurostat har siden den 15. juli 2009 indsamlet data om den finansielle uro i to supplerende skemaer. Disse skemaer viser statslige indgreb, som er direkte relateret til støtte til finansielle institutioner. Støtteforanstaltninger til ikke-finansielle institutioner eller generelle økonomiske støtteforanstaltninger er ikke medtaget.

Data indsamlet i 2010 vedrørte 2007, 2008 og 2009. Det skal dog nævnes, at de fleste indgreb fandt sted i 2008. Kun et land (Det Forenede Kongerige) indberettede allerede eventualforpligtelser for 2007.

Overholdelse af regnskabsregler og de statistiske datas konsistens

Udveksling af oplysninger og redegørelser

I vurderingsperioden (mellem indberetningsfristen den 30. september 2010 og offentliggørelsesdatoen den 22. oktober) tog Eurostat kontakt til de nationale statistiske myndigheder i alle medlemsstaterne for at anmode om yderligere oplysninger og for at præcisere, hvordan regnskabsreglerne skal anvendes i forbindelse med bestemte transaktioner. Denne proces indebar flere runder korrespondance mellem Eurostat og de nationale myndigheder. Den første række anmodninger om redegørelser blev afsendt inden den 6. oktober, og den næste række blev sendt til 22 lande. For nogle landes vedkommende anmodede Eurostat om reviderede indberetningsskemaer[11].

Dialogbesøg og metodologiske besøg

Der er i forordning (EF) nr. 479/2009 (som ændret ved forordning (EF) nr. 679/2010) fastsat bestemmelser om dialogbesøg og metodologiske besøg. Der aflægges regelmæssigt dialogbesøg i medlemsstaterne, hvor formålet er at gennemgå de indberettede data, undersøge metodologispørgsmål, drøfte de statistiske kilder og processer, der er beskrevet i oversigterne, og vurdere overholdelsen af de relevante regnskabsregler, f.eks. afgrænsning af den offentlige sektor, registreringstidspunktet og klassifikationen af offentlige transaktioner og forpligtelser.

Metodologiske besøg finder normalt kun sted, når Eurostat konstaterer betydelige risici eller problemer i forbindelse med dataenes kvalitet, navnlig hvad angår anvendte metoder, begreber og klassificeringer.

I 2010 aflagde Eurostat følgende EDP-besøg: Finland (25.-26. januar), Grækenland (adskillige metodologiske besøg), Nederlandene (15. juni), Malta (6.-7. juli), Ungarn (6.-7. juli), Rumænien (6.-7. september), Bulgarien (16.-17. september), Irland (16.-17. november), Litauen (22.-23. november), Belgien (26. november), Frankrig (29. november) og Cypern (13. december).

Der blev foretaget en række metodologiske besøg i Grækenland i 2010. Disse metodologiske besøg var en opfølgning på Eurostats forbehold vedrørende det græske underskud og de græske gældstal, der blev indberettet i oktober 2009 og Kommissionens efterfølgende rapport om græske statistikker, der blev offentliggjort i januar 2010[12].

Nogle af de tilbagevendende emner, som blev drøftet ved besøgene, var bl.a. klassificeringen af enheder inden og uden for den offentlige sektor (f.eks. offentlig transport, tv og radio, hospitaler og universiteter), kapitaltilførsler, offentlig-private partnerskaber, EU-strømme og registrering af garantier.

Særlig rådgivning ydet af Eurostat

Medlemsstaterne spurgte regelmæssigt Eurostat til råds om forskellige regnskabstekniske spørgsmål vedrørende transaktioner, der er planlagt, eller som allerede er foretaget. Eurostat yder rådgivning i overensstemmelse med de eksisterende retningslinjer. I overensstemmelse med princippet om åbenhed i forordning (EF) nr. 479/2009 offentliggør Eurostat sine råd[13], medmindre den pågældende medlemsstat gør indsigelse. I 2010 offentliggjorde Eurostat følgende råd: Belgien (sektormæssig klassificering af Antwerp Masterplan-projekterne og registrering af statsobligationer, som stilles som sikkerhed i derivatkontrakter, i de nationalregnskabsbaserede EDP-skemaer), Irland (foreløbigt synspunkt på den regnskabsmæssige behandling i overensstemmelse med ENS-95 af tidspunktet for registrering af betalinger af renter på egenveksler til betaling til Anglo Irish Bank), Nederlandene (registrering af back-up facilitet for illikvide aktiver for ING Bank), Ungarn (registreringstidspunkt for transaktioner i forbindelse med visse persongruppers genoptagelse i den sociale sikringsordning), Tyskland (sektormæssig klassificering af Erste Abwicklungsanstalt) og Spanien (klassificering af et vejnetsprojekt under ledelse af den selvstyrende region Aragonien). Eurostat ydede i 2010 rådgivning om en række metodologiske spørgsmål, som efter de berørte medlemsstaters ønske ikke blev offentliggjort.

Nyere metodologiske spørgsmål

Som sædvanlig lagde Eurostat stor vægt på anvende reglerne i ENS-95 og især på sine seneste beslutninger. Disse beslutninger indgår i Manual on Government Deficit and Debt, hvis seneste udgave blev offentliggjort i oktober 2010.

Overensstemmelse med de tilgrundliggende offentlige regnskaber

Indberetningsfristerne, som ved forordning (EF) nr. 479/2009 blev fastsat til den 1. april og den 1. oktober, blev indført for at sikre overensstemmelse med de tilgrundliggende årlige og kvartårlige regnskaber for den offentlige sektor som meddelt i forskellige ENS-95-indberetninger til Eurostat. Eurostat analyserer systematisk indberetningernes overensstemmelse med de tilgrundliggende regnskaber for den offentlige sektor. Eksempelvis skulle de samlede udgifts- og indtægtsbeløb være i overensstemmelse med de indberettede underskud.

EDP-dataenes overensstemmelse med de indberettede ENS-95-regnskaber for den offentlige sektor er blevet forbedret i de senere år, selv om den stadig er bedre for ikke-finansielle data end for finansielle data.

Offentliggørelse

Offentliggørelse af overordnede tal og detaljerede indberetningsskemaer

I artikel 14 i forordning (EF) nr. 479/2009 hedder det: " Kommissionen (Eurostat) fremlægger dataene om det faktiske offentlige underskud og den faktiske offentlige gæld med henblik på anvendelsen af protokollen om proceduren i forbindelse med uforholdsmæssigt store underskud senest tre uger efter udløbet af indberetningsfristerne (…) . Fremlæggelsen af dataene sker ved offentliggørelse ."

Tallene for det offentlige underskud og den offentlige gæld blev offentliggjort den 22. april og 22. oktober sammen med alle de indberetningsskemaer, som medlemsstaterne havde indsendt i forbindelse med seneste indberetning til Eurostat. Offentliggørelsen i oktober vedrørte kun dataene fra 26 medlemsstater, og altså ikke data fra Grækenland og EU-aggregaterne. Aggregaterne (EU i alt og euroområdet) og dataene vedrørende Grækenland blev offentliggjort den 15. november 2010[14] sammen med dataene om de øvrige 26 medlemsstater, som var uændrede i forhold til pressemeddelelsen fra den 22. oktober 2010.

På Eurostats hjemmeside offentliggøres også de årlige og kvartårlige statistikker over offentlige finanser, som ligger til grund for EDP-dataene, tillige med oplysninger om stock-flow-tilpasning[15]. Eurostat offentliggør også medlemsstaternes oplysninger om statslige indgreb i forbindelse med den finansielle uro[16].

Ifølge forordning (EF) nr. 479/2009 skal medlemsstaterne offentliggøre deres faktiske data om underskud og gæld. De fleste medlemsstater har indberettet til Eurostat, at de offentliggør alle deres indberetningsskemaer.

Forbehold vedrørende dataenes kvalitet

Eurostat tog forbehold vedrørende kvaliteten af de data, som Grækenland indberettede i april 2010. Dette forbehold blev trukket tilbage i pressemeddelelsen i november 2010.

Ændring af de indberettede data

Eurostat gav i sine EDP-pressemeddelser i 2009 og 2010 forklaringer vedrørende ændringerne af Det Forenede Kongeriges indberetningsdata for alle indberetninger i 2009 og 2010[17].

"Eurostat har ændret de af Det Forenede Kongerige indberettede underskudstal for årene 2006-2009 for at skabe overensstemmelse i registreringen af provenuet fra UMTS-licenser. Det har medført en stigning i det offentlige underskud for 2007 og 2008 (og for regnskabsårene 2007/2008 og 2008/2009) på 1 044 mio. GBP (0,1 % af BNP) og for 2006 og 2009 (regnskabsårene 2006/2007 og 2009/2010) på 1 045 mio. GBP (0,1 % af BNP). Der er ingen ændringer i de indberettede tal for gælden."

Offentliggørelse af metadata (oversigter[18])

Det fremgår af forordning (EF) nr. 479/2009, at EDP-oversigterne er blandt de statistiske oplysninger, som medlemsstaterne skal levere, for at Eurostat kan kontrollere overensstemmelsen med ENS-95-reglerne. Desuden er det heri fastsat, at offentliggørelse af disse oversigter i medlemsstaterne er obligatorisk. Eurostat har offentliggjort alle medlemsstaternes opgørelser. Alle medlemsstaterne oplyste, at de havde offentliggjort deres EDP-oversigter nationalt eller havde til hensigt at gøre det.

KONKLUSIONER

Eurostat konkluderer, at kvaliteten af budgetdataene igen blev forbedret i 2010. Generelt har medlemsstaterne leveret bedre oplysninger både i EDP-indberetningsskemaerne og i andre statistiske indberetninger. EDP-dataenes overensstemmelse med de indberettede ENS-95-regnskaber for den offentlige sektor er nu tilfredsstillende og bliver stadig bedre på især den finansielle side i forhold til tidligere år.

Der blev i 2010 ikke taget forbehold vedrørende kvaliteten af de indberettede data bortset fra forbeholdet vedrørende kvaliteten af de data, som Grækenland indberettede i april 2010. Dette forbehold blev trukket tilbage i november 2010. Som afslutning på en langvarig og kritisk proces, der tog sin begyndelse i oktober 2009, konkluderede Eurostat den 22. november, at de seneste reviderede data for 2006-2009 for Grækenland var tilstrækkeligt pålidelige til brug for EDP og på niveau med kvaliteten af de andre EU-medlemsstaters data. En særlig orienterende note om de græske budgetdata findes på Eurostats hjemmeside.

Selv om der helt klart er sket forbedringer, er der dog stadig problemer med overholdelse af regnskabsregler og med fuldstændigheden og kvaliteten af nogle af de indberettede statistiske data. Eurostat har derfor opfordret medlemsstaterne til fortsat at gøre en indsats for at forbedre kvaliteten af statistikkerne over de offentlige finanser for at opnå den ønskede kvalitet for så hvidt angår overholdelsen af de relevante regnskabsregler og fuldstændigheden, pålideligheden, aktualiteten og konsistensen af dataene vedrørende den offentlige sektor.

På grundlag af erfaringerne med Grækenland og de observationer, som Det Rådgivende Organ for Statistisk Styring på Europæisk Plan har gjort, vil Kommissionen desuden forelægge en meddelelse, som behandler spørgsmålet om den systemiske risiko i nationale statistiske systemer og om anvendelse af en risikobaseret fremgangsmåde for data om uforholdsmæssigt store underskud navnlig for upstream kildedata, ved at gennemføre Eurostats styrkede beføjelser i henhold til forordning (EF) nr. 479/2009 som ændret.

[1] EUT L 145 af 10.6.2009, s. 1.

[2] EFT L 310 af 30.11.1996, s. 1.

[3] Rådets forordning (EF) nr. 679/2010 (EUT L 199 af 30.7.2010, s. 1).

[4] I den forbindelse er en risikobaseret fremgangsmåde under udarbejdelse.

[5] Artikel 3, stk. 1 og 3, i forordning (EF) nr. 479/2009.

[6] Nærmere oplysninger om de græske budgetdata findes i Eurostats rapport "Information note on Greek fiscal data" fra den 15. november 2010, som kan læses på Eurostats hjemmeside: http://epp.eurostat.ec.europa.eu/portal/page/portal/government_finance_statistics/introduction.

[7] Se erklæringerne til Rådets mødeprotokol af 22. november 1993.

[8] Fremlæggelse af forventede data i andre EDP-skemaer end skema 1 og 2A kræves ikke eksplicit i Rådets forordning (EF) nr. 479/2009 som ændret.

[9] En nærmere beskrivelse af skemaerne findes på Eurostats hjemmeside: se http://epp.eurostat.ec.europa.eu/portal/page?_pageid=2373,58110711&_dad=portal&_schema=PORTAL.

[10] Spørgeskemaet omfatter tretten dele, hvor der anmodes om kvantitative og undertiden kvalitative oplysninger inden for flere områder, bl.a. transaktioner i forbindelse med skatter og bidrag til sociale ordninger, EU, afholdelse af militærudgifter, statsgarantier, gældseftergivelser, offentlige kapitaltilførsler til offentlige selskaber, offentlig-private partnerskaber osv.

[11] Jf. afsnit 2.1.

[12] Se: http://epp.eurostat.ec.europa.eu/portal/page/portal/government_finance_statistics/procedure/eurostat_edp_visits_member_states.

[13] Se: http://epp.eurostat.ec.europa.eu/portal/page/portal/government_finance_statistics/methodology/advice_member_states.

[14] Eurostats pressemeddelelser 55/2010, 157/2010 og 170/2010.

[15] Afsnittet om offentlige finanser på Eurostats hjemmeside giver offentligheden adgang til oplysninger om statistikker vedrørende proceduren i forbindelse med uforholdsmæssigt store underskud og de tilgrundliggende regnskaber for den offentlige sektor, herunder data og metodologiske afgørelser og resultaterne af EDP-dialogbesøg: (http://epp.eurostat.ec.europa.eu/portal/page/portal/government_finance_statistics/introduction .

[16] Se: (http://epp.eurostat.ec.europa.eu/portal/page/portal/government_finance_statistics/procedure/supplementary_tables_financial_turmoil).

[17] I henhold til artikel 15, stk. 2, i Rådets forordning (EF) nr. 479/2009 kan Kommissionen (Eurostat) ændre de faktiske data, medlemsstaterne har indberettet, og fremlægge de ændrede data sammen med en begrundelse for ændringen, hvis de indberettede faktiske data klart ikke opfylder kravene i artikel 8, stk. 1.

[18] Oversigter over metoder, procedurer og kilder, der er anvendt til at indsamle data om det faktiske underskud og den faktiske gæld og de tilgrundliggende offentlige regnskaber.